b'\n_START_ARTICLE_\nVeikko Hirvim\xc3\xa4ki\n_START_PARAGRAPH_\nVeikko Mikael Hirvim\xc3\xa4ki (s. 8. tammikuuta 1941 Pet\xc3\xa4j\xc3\xa4vesi) on suomalainen taiteilija. Nykyisin h\xc3\xa4n asuu Ballaiguesissa Sveitsiss\xc3\xa4. Kes\xc3\xa4isin h\xc3\xa4n asuu synnyinkunnassaan Pet\xc3\xa4j\xc3\xa4vedell\xc3\xa4._NEWLINE_Veikko Hirvim\xc3\xa4ki tunnetaan kansallisista monumentaalikokoisista veistoksistaan, kuten Mika Waltarin muistomerkist\xc3\xa4 Kuningasajatus Helsingiss\xc3\xa4 ravintola Eliten edess\xc3\xa4. H\xc3\xa4nen teoksiaan oli ensi kerran esill\xc3\xa4 vuonna 1960.\n_START_SECTION_\nTaiteellinen tuotanto\n_START_PARAGRAPH_\nHirvim\xc3\xa4en teosten l\xc3\xa4ht\xc3\xb6kohtana on usein luonto. Hirvim\xc3\xa4ki aloitti taidemaalarina mutta suuntautui sittemmin kuvanveistoon. Hirvim\xc3\xa4ki k\xc3\xa4ytt\xc3\xa4\xc3\xa4 teoksissaan eri materiaaleja, kuten kive\xc3\xa4, my\xc3\xb6hemm\xc3\xa4ss\xc3\xa4 tuotannossaan my\xc3\xb6s puuta. Hirvim\xc3\xa4elle oli varsinkin 1980-luvulla tyypillist\xc3\xa4 horisontaaliset veistokset, joissa useammasta kappaleesta koostuva tilateosmainen veistos lep\xc3\xa4\xc3\xa4 laattamaisella jalustalla, kuten Mika Waltarin muistomerkiss\xc3\xa4 ja P\xc3\xa4iv\xc3\xb6 Oksalan muistomerkiss\xc3\xa4 Jyv\xc3\xa4skyl\xc3\xa4ss\xc3\xa4._NEWLINE_Mika Waltarin monumentista syntyi vilkas julkinen keskustelu 1985, ja Hirvim\xc3\xa4en suunnitelma sai paljon kritiikki\xc3\xa4. Kiistaa her\xc3\xa4tti se, ettei teos ollut esitt\xc3\xa4v\xc3\xa4. Sit\xc3\xa4 pidettiin my\xc3\xb6s vaikeana ja Waltarin tuotantoa halventavana. Tapauksen j\xc3\xa4lkeen Hirvim\xc3\xa4ki vet\xc3\xa4ytyi Sveitsiin. Paljon suurikokoisia julkisia veistoksia tehnyt Hirvim\xc3\xa4ki alkoi samalla siirty\xc3\xa4 pienoisveistoksiin ja materiaalissa kivest\xc3\xa4 puuhun. Puusta on syntynyt muun muassa monista pienist\xc3\xa4 puunpaloista koottuja susiveistoksia ja pieni\xc3\xa4 rituaaliesineenomaisia puuveistoksia, jotka usein on ripustettu sarjoiksi._NEWLINE_Veikko Hirvim\xc3\xa4elle my\xc3\xb6nnettiin kuvataiteen valtionpalkinto vuonna 1987. Kalevalaseura on my\xc3\xb6nt\xc3\xa4nyt vuonna 2012 h\xc3\xa4nelle Akseli Gallen-Kallelan tunnustuspalkinnon.'